РЕПУБЛИКА СРБИЈА

ГРАД БЕОГРАД

ГРАДСКА ОПШТИНА ЗЕМУН

**ПРЕДСЕДНИК**

Број: 06- 393 /2022-V

Датум: 24. јун 2022. године

Земун, Магистратски трг 1

Председник Градске општине Земун, дана 24.06.2022. године, на основу члана 7. Одлуке о начину, мерилима и критеријумима за финансирање и суфинансирање програма и пројеката удружења из буџета Градске општине Земун („Сл. лист града Београда“, број 38/18 и 156/20) и члана 37. став 1. тачка 11. Статута Градске општине Земун (''Сл. лист града Београда'', бр. 95/19 – пречишћен текст и 156/20), расписao je

**ЈАВНИ КОНКУРС**

**ЗА**

**ФИНАНСИРАЊЕ И СУФИНАНСИРАЊЕ ПРОГРАМА И ПРОЈЕКАТА УДРУЖЕЊА ИЗ БУЏЕТА ГРАДСКЕ ОПШТИНЕ ЗЕМУН**

Јавни конкурс се расписује за пројекте удружења који се реализују у 2022. години.

Под удружењем, подразумева се добровољна и невладина недобитна организација заснована на слободи удруживања више физичких или правних лица, основана ради остваривања и унапређења одређеног заједничког или општег циља и интереса, који нису забрањени Уставом или законом, уписана у регистар надлежног органа у складу са законом.

Право на коришћење средстава имају удружења која програм и пројекат реализују на територији Града Београда, односно у интересу грађана Градске општине Земун.

Цркве и верске заједнице имају право да конкуришу за доделу средстава под истим условима као и удружења, у складу са Законом о црквама и верским заједницама (''Сл.гласник РС'' бр. 36/2006).

**Удружења којима је Градска општина Земун доделила средства путем јавног конкурса за финансирање и суфинансирање програма и пројеката удружења из буџета Градске општине Земун у 2022. години, немају право учешћа на јавном конкурсу и њихове пријаве неће бити разматране.**

Средства за финансирање и суфинансирање програма и пројеката удружења утврђују се одлуком о буџету Градске општине Земун за сваку буџетску годину и могу се користити само до висине средстaва утврђених истом одлуком.

Укупан износ средстава опредељених за финансирање и суфинансирање пројеката удружења је 4.000.000,00 динара.

I Под програмима и пројектима удружења који се финансирају и суфинансирају из буџета Градске општине Земун, подразумевају се **програми и пројекти из** **области друштвене бриге о деци.**

II Укупан износ средстава опредељених за финансирање и суфинансирање пројеката из области друштвене бриге о деције 4.000.000,00 динара, а максимална вредност средстава која се могу определити за финансирање и суфинансирање једног пројекта је 2.000.000,00 динара.

IIIПријаве на јавни конкурс се подносе Комисији на пријавном обрасцу који је саставни део конкурсне документације, у року од 15 дана од дана објављивања јавног конкурса, односно **од 25. јуна, а закључно са** **9. јулом 2022. године. Пријаве послате поштом морају носити жиг са датумом, најкасније 9.** јул 2022. године**.**

 Ако је пријава са потребном документацијом предата препорученом поштом, као дан пријема исте сматра се дан када је предата поштанском оператеру.

Конкурсна документација садржи:

* пријавни образац
* образац описа програма и пројекта;
* образац буџета са трошком овлашћеног ревизора, за износ преко 500.000,00 динара, у износу до 5% укупног буџета пројекта за који се тражи фонансирање од ГО Земун;
* образац плана активности;
* оверену фотокопију статута, у случају да се оснивачки акт не налази на званичном сајту регистрационог органа;
* писану изјаву да ће додељена средства бити наменски утрошена;
* писану изјаву и уговор о партнерству;
* биографију координатора пројекта и кључних стручњака.

Комисија по службеној дужности утврђује да ли је удружење уписано у регистар надлежног органа и да ли се, према статутарним одредбама, циљеви удружења остварују у области у којој се програм реализује.

Подносиоци пријава могу аплицирати са највише једном пријавом.

Непотпуне и неблаговремене пријаве, као и пријаве које нису у складу са условима јавног конкурса неће бити разматране.

Пројекат који је предмет пријаве доставља се у једној запечаћеној пошиљци, на адресу: ГРАД БЕОГРАД, ГРАДСКА ОПШТИНА ЗЕМУН – КОМИСИЈА ЗА СПРОВОЂЕЊЕ ЈАВНОГ КОНКУРСА ЗА **ФИНАНСИРАЊЕ И СУФИНАНСИРАЊЕ ПРОЈЕКАТА** УДРУЖЕЊА, 11080 ЗЕМУН, УЛ. МАГИСТРАТСКИ ТРГ БР.1.

Предња страна коверте мора садржати следећи текст:

„ПРИЈАВА НА **ЈАВНИ КОНКУРС РАДИ ПРИКУПЉАЊА ПРЕДЛОГА ЗА ФИНАНСИРАЊЕ И СУФИНАНСИРАЊЕ ПРОЈЕКАТА** УДРУЖЕЊА **ИЗ БУЏЕТА ГРАДСКЕ ОПШТИНЕ ЗЕМУН ЗА 2022. ГОДИНУ - НЕ ОТВАРАТИ**“.

 На полеђини коверте обавезно уписати назив удружења и адресу.

IV Поступак јавног конкурса спроводи Комисија коју решењем именује председник Градске општине Земун.

**V** Комисија разматра приспеле пријаве и врши оцену сваког програма и пројекта на основу бодовања критеријума:

* референце програма: област у којој се реализује програм, дужина трајања програма, број корисника програма, могућност развијања програма и његова одрживост;
* циљеви који се постижу: обим задовољавања јавног интереса, степен унапређења стања у области у којој се програм спроводи;
* суфинансирање програма из других извора: сопствених прихода, буџета Републике Србије, аутономне покрајине или јединице локалне самоуправе, фондова Европске уније, поклона, донација, легата, кредита и друго, у случају недостајућег дела средстава за финансирање програма;
* остварени резултати удружења претходних година;
* законитост и ефикасност коришћења средстава и одрживост ранијих програма: ако су раније коришћена средства буџета, да ли су испуњене уговорне обавезе.

Појединачни програми и пројекти по сваком од критеријума из претходног става могу бити бодовани са највише 20 бодова.

VI Приликом вредновања програма надлежни орган ће узети у обзир да ли је са удружењем у претходне две године раскинуо уговор због ненаменског трошења буџетских средстава.

Комисија утврђује Листу вредновања и рангирања пријављених програма и пројеката удружења за финансирање из буџета Градске општине Земун ( у даљем тексту Листа) у року од 60 дана од дана истека рока за подношење пријава на јавни конкурс.

 Листа се објављује на огласној табли, званичној интернет страници Градске општине Земун и на порталу е-Управе.

 Учесници конкурса имају право увида у поднете пријаве и приложену документацију у року од три радна дана од дана објављивања Листе.

 На Листу учесници конкурса имају право приговора Већу ГО Земун у року од осам дана од дана њеног објављивања.

 Веће Градске општине Земун одлучује о поднетом приговору који мора бити образложен, у року од 15 дана од дана његовог пријема.

VII Председник Градске општине Земун, на основу Листе вредновања и рангирања пријављених програма и пројеката удружења и одлука по приговорима, доноси Одлуку о избору програма и пројеката удружења, у року од 30 дана од дана истека рока за подношење приговора.

 Одлука о избору програма и пројеката удружења објављује се на огласној табли, званичној интернет страници Градске општине Земун и на порталу е-Управе.

 Председник Градске општине Земун закључује уговоре о финансирању и суфинансирању програма и пројеката са законским заступницима удружења.

VIII Корисник средстава дужан је да пре склапања уговора надлежном органу достави изјаву да средства за реализацију одобреног програма нису на други начин већ обезбеђена, као и изјаву о непостојању сукоба интереса и интерни акт о антикорупцијској политици (усвојени етички кодекс, изјава о приступању етичком кодексу мреже организација, план интегритета удружења или други вид интерног антикоруптивног акта).

IX Средства која се, у складу са овом Одлуком, одобре за реализацију програма и пројекта су наменска средства и могу се користити искључиво за реализацију конкретног програма или пројекта, који мора бити реализован до 15. децембра 2022. године. Пренос средстава врши се у складу са прописима којима се уређује пренос средстава и отварање рачуна корисника јавних средстава.

X Градска општина Земун прати реализацију програма за који су одобрена средства у складу са Одлуком.

Праћење реализације програма обухвата:

1) обавезу удружења да обавештава надлежни орган ГО Земун о реализацији програма, у роковима одређеним уговором;

2) прегледање извештаја од стране надлежног органа ГО Земун;

3) обавезу удружења да омогући овлашћеним лицима ГО Земун да изврше увид у релевантну документацију насталу у току реализације програма;

4) прикупљање информација од корисника програма;

5) друге активности предвиђене уговором.

 Удружење односно реализатор програма је дужно да надлежном органу омогући праћење реализације програма.

XI Удружење ће предузети све потребне мере у циљу избегавања сукоба интереса приликом коришћења наменских средстава и одмах по сазнању обавестити надлежни орган ГО Земун о свим ситуацијама које представљају или би могле довести до сукоба интереса, у складу са законом.

Сукоб интереса постоји у ситуацији у којој је непристрасно извршење уговорних обавеза било ког лица везаног уговором угрожено због прилике да то лице својом одлуком или другим активностима учини погодност себи или са њим повезаним лицима (чланови породице: супружник или ванбрачни партнер, дете или родитељ), запосленом, члану удружења, а на штету јавног интереса и то у случају породичне повезаности, економских интереса или другог заједничког интереса са тим лицем.

 Сваки сукоб интереса надлежни орган ГО Земун посебно разматра и може од удружења затражити сва потребна обавештења и документацију.

 У случају утврђеног постојања сукоба интереса у спровођењу уговора, надлежни орган ГО Земун ће затражити од удружења да без одлагања, а најкасније у року од 30 дана, предузме одговарајуће мере.

 Не сматра се сукобом интереса када корисник средстава спроводи програм који је усмерен на чланове удружења као кориснике програма који припадају социјално осетљивим групама или особама са инвалидитетом.

XII Корисници средства дужни су да председнику Градске општине Земун достављају периодичне, наративне и финансијске извештаје о утрошку одобрених средстава на име реализације програма и пројеката и завршни извештај у року од 15 дана од дана завршетка реализације програма или пројеката.

За додатне информације на располагању је број телефона: 011/ 2198-608, сваког радног дана од 8 до 15 часова.

У Земуну, 24.06.2022. године

Председник

 Гаврило Ковачевић,с.р.